ตลาดไล่ตะครุบPLUSแจงเพิ่มวาระแตกพาร์
ตลาดหลักทรัพย์สั่ง PLUS ชี้แจงเพิ่มวาระเปลี่ยนพาร์ 50 สตางค์ ไม่แจ้งผู้ถือหุ้นล่วงหน้า กดปุ่มซื้อขายพาร์ใหม่ 10 พ.ค.นี้
19 ส.ค. 2554

ตลาดหลักทรัพย์สั่ง PLUS ชี้แจงเพิ่มวาระเปลี่ยนพาร์ 50 สตางค์ ไม่แจ้งผู้ถือหุ้นล่วงหน้า กดปุ่มซื้อขายพาร์ใหม่ 10 พ.ค.นี้ 
รายงานข่าวจากตลาดหลักทรัพย์สั่งให้ บริษัท พี พลัส พี (PLUS) ชี้แจงกรณีเพิ่มวาระประชุมผู้ถือหุ้นเพื่อเปลี่ยนแปลงมูลค่าหุ้นที่ตราไว้ (พาร์) จากหุ้นละ 1 บาท เป็น 0.50 บาท โดยไม่แจ้งให้ผู้ถือหุ้นรู้ล่วงหน้า เนื่องจากวาระดังกล่าวเป็นเรื่องสำคัญซึ่งอาจกระทบสิทธิผู้ถือหุ้นที่ไม่ได้เข้าร่วมประชุม ทำให้นักลงทุนไม่ได้รับรู้ข้อมูล และมีส่วนร่วมในการตัดสินใจ โดยให้ชี้แจงข้อเท็จจริงและเหตุผลที่เพิ่มวาระการเปลี่ยนพาร์ภายในวันที่ 9 พ.ค.นี้ 
สำหรับประเด็นที่ต้องชี้แจง เช่น คณะกรรมการบริษัท (บอร์ด) ได้พิจารณารับรู้ข้อมูลเกี่ยวกับการเปลี่ยนพาร์ล่วงหน้าก่อนประชุมผู้ถือหุ้นหรือไม่ หรือการพิจารณาเรื่องสำคัญ ควรศึกษาข้อดีเสีย รวมทั้งผลกระทบอย่างรอบคอบหรือไม่ 
นอกจากนี้ การประชุมสามัญผู้ถือหุ้นประจำปี 2552 ที่ผ่านมา PLUS เคยมีการเพิ่มวาระการประชุมผู้ถือหุ้นให้เปลี่ยนแปลงพาร์จาก 10 สตางค์ เป็น 1 บาท โดยไม่แจ้งให้ผู้ถือหุ้นรู้ล่วงหน้ามาก่อนเช่นกัน อีกทั้งกำชับให้กรรมการและผู้บริหารของ PLUS ใช้ความระมัดระวังจัดเตรียมวาระการประชุมและการให้ข้อมูลที่จำเป็นแก่ผู้ถือหุ้นในการประชุมผู้ถือหุ้น 
สำหรับการประชุมผู้ถือหุ้น PLUS วันที่ 26 เม.ย. 2554 ที่ผ่านมา มีมติให้ PLUS เปลี่ยนแปลงพาร์จาก 1 บาท เป็น 0.50 บาท โดยมีผู้ถือหุ้นรายหนึ่งเสนอให้มีการแตกพาร์เพื่อเพิ่มสภาพคล่องให้กับหุ้น ซึ่งประธานที่ประชุมได้สอบถามฝ่ายกฎหมายว่าทำได้หรือไม่ ในการเพิ่มวาระนี้ ซึ่งทำได้หากมีเสียงผู้ถือหุ้นเกิน 1 ใน 3 ของหุ้นทั้งหมด โดยผู้ถือหุ้นมีมติ 100% ให้แตกพาร์
อย่างไรก็ตาม ตลาดหลักทรัพย์กำหนดให้หุ้น PLUS ปรับพาร์ใหม่ 0.50 บาท และปรับจำนวนและราคาใช้สิทธิ ใบสำคัญแสดงสิทธิซื้อหุ้น ชุดที่ 2 (PLUS–2) มีผลตั้งแต่วันที่ 10 พ.ค.นี้